Temeljem članka 30. Statuta Općine Povljana („Službeni glasnik Zadarske županije“, broj 14/17) Općinsko vijeće Općine Povljana na svojoj 23. sjednici održanoj dana 29. studenog 2019. godine, donijelo je

O D L U K U

o pravu na pomoć za nabavu opreme za novorođeno dijete

**Članak 1.**

Ovom Odlukom uređuju se uvjeti i način ostvarivanja prava na pomoć za nabavu opreme za novorođeno dijete te visina pomoći.

Pomoć za nabavu opreme za novorođeno dijete predstavlja pravo na novčani iznos koji ostvaruju roditelji novorođenog djeteta pod uvjetima iz ove Odluke.

**Članak 2.**

Pravo na pomoć za nabavu opreme za novorođeno dijete mogu ostvariti i koristiti roditelji, pod slijedećim kumulativno ispunjenim uvjetima:

• da je barem jedan roditelj državljanin Republike Hrvatske, s prijavljenim prebivalištem u općini Povljana u trenutku rođenja djeteta,

• da novorođeno dijete i roditelj koji podnosi zahtjev imaju prijavljeno prebivalište u općini Povljana u trenutku podnošenja zahtjeva,

• da se pisani zahtjev za ostvarenje prava na pomoć za nabavu opreme za novorođeno dijete podnese u roku od godinu dana od činjenice rođenja djeteta.

U slučaju da su roditelj ili dijete mijenjali prebivalište u razdoblju od dana rođenja djeteta pa do dana podnošenja zahtjeva, podnositelj zahtjeva je dužan Jedinstvenom upravnom odjelu Općine Povljana dostaviti potvrdu da nije ostvareno pravo na novčanu pomoć za ovu namjenu za to dijete u gradu, odnosno općini gdje su on ili dijete imali ranije prebivalište.

**Članak 3.**

Visina pomoći za nabavu opreme za novorođeno dijete iznosi:

* 5.000,00 kuna za prvo rođeno dijete u obitelji,
* 10.000,00 kuna za drugo rođeno dijete u obitelji,
* 15.000,00 kuna za treće rođeno dijete u obitelji, četvrto i svako slijedeće rođeno dijete u obitelji i isplatit će se u jednokratnom iznosu na tekući račun ili žiro račun roditelja iz čl. 4. ove Odluke.

**Članak 4.**

Zahtjev za ostvarivanje prava na pomoć za opremu novorođenog djeteta podnosi se Jedinstvenom upravnom odjelu Općine Povljana.

Uz ispunjeni obrazac zahtjeva za ostvarivanje prava na pomoć za nabavu opreme za novorođeno dijete podnositelj zahtjeva je dužan priložiti i preslike slijedećih dokumenata:

*- preslika osobne iskaznice podnositelja zahtjeva (jednog od roditelja),*

*- osobni identifikacijski broj (OIB) podnositelja zahtjeva,*

*- izvadak iz matične knjige rođenih za novorođeno dijete i ostalu djecu iz obitelji,*

*- potvrda o prebivalištu za dijete za koje se zahtjev podnosi,*

*- potvrda o prebivalištu podnositelja zahtjeva,*

*- broj tekućeg ili žiro računa podnositelja zahtjeva i naziv banke na koju će se izvršiti uplata,*

*- te potvrdu iz članka 2. st. 2. u slučaju promjene prebivališta do trenutka podnošenja zahtjeva*

Uz preslike dokumenata potrebno je dostaviti i njihove originale na uvid.

**Članak 5.**

Jedinstveni upravni odjel Općine Povljana utvrđuje da li su ispunjeni uvjeti za isplatu novčane pomoći sukladno ovoj Odluci.

O ostvarenju prava na isplatu sredstava iz članka 3. ove Odluke Jedinstveni Upravni odjel donosi Rješenje.

Protiv Rješenja iz prethodnog stavka dopuštena je žalba koja se izjavljuje Načelniku Općine Povljana u roku od 15 dana od primitka rješenja. Žalba ima suspenzivni učinak.

O žalbi odlučuje Načelnik rješenjem protiv kojeg nije dopuštena žalba, ali se može pokrenuti upravni spor.

Pravo na novčani iznos odobren rješenjem isplaćuje se po izvršnosti rješenja.

Ukoliko nisu ispunjeni svi uvjeti za isplatu, izdaje se obrazloženo rješenje o odbijanju zahtjeva.

**Članak 6.**

Ova odluka stupa na snagu slijedećeg dana nakon objave u „Službenom glasniku Zadarske županije“.

KLASA:402-08/19-01/7

UR.BROJ:2198/25-30-19-1

U Povljani, 29. studenog 2019. godine

**OPĆINSKO VIJEĆE OPĆINE POVLJANA**

Predsjednik OV

Šime Jurišić